Territorios do reino dos *Hwicce*.
***Hwicce*** foi un reino tribal da Inglaterra anglosaxoa. Segundo a *Crónica anglosaxoa*, o reino foi creado en 577, tras a batalla de Deorham. Despois de 628, o reino converteuse en vasalo de Mercia por mor da batalla de Cirencester.

O *Tribal Hidage* valorou a *Hwicce* en 7000 hides, o que implicaría unha economía de tamaño similar á dos reinos de Essex e Sussex.

As fronteiras exactas do reino permanecen incertas, aínda que probabelmente coincidisen coas da antiga diocese de Worcester, fundada en 679–80 e cuxos primeiros bispos utilizaron o título de *Episcopus Hwicciorum "bispo dos Hwicce".* O reino, por tanto, incluiría Worcestershire excepto o extremo noroccidental, Gloucestershire excepto o Bosque de Dean, a metade suroccidental de Warwickshire, os arredores de Bath, ao norte do Avon e pequenas partes de Herefordshire, Shropshire, Staffordshire e o noroeste de Wiltshire.

Nome
----

A etimoloxía do nome *Hwicce* "os hwiccianos" é incerta. Pode ser un plural para "os hwiccianos", ou quizais provén dun nome de clan.

Unha etimoloxía provén do nome común *hwicce* "arca, baúl", en referencia á aparencia do territorio como un val plano bordeado polos Montes Cotswold e os outeiros Malvern. Outra posibilidade podería ser que derivase dun nome concreto, "as xentes dun home chamado Hwicce", pero non hai rexistro dese nome. Eilert Ekwall conectou o nome, baseándose na lingüística, co dos *Gewisse*, os antecesores dos Saxóns Occidentais. Smith suxeriu que este nome tribal tiña unha orixe pexorativa, co significado de "os covardes", relacionado con *quake*, nórdico antigo *hvikari* "covarde". É tamén probábel que "*Hwicce*" denominase ás tribos nativas que vivían a beiras do río Severn, no actual Worcester, que se dedicaban a fabricar cestos a partir dos xuncos. A palabra moderna '*wicker*', que se cre ten orixe escandinava, describe o tipo de cestos fabricados por estes antigos poboadores.

Stephen Yeates (2008, 2009) interpretou o nome co significado de "caldeiro; vasilla sacra" e relacionou a forma do Val de Gloucester e o culto rexional britano a unha deusa cun caldeiro ou marmita, identificada cunha *Mater* *Dobunna*, supostamente asociada con lendas relacionadas co Santo Graal.

O topónimo *Hwicce* pervive en Wychwood en Oxfordshire, Whichford en Warwickshire, Wichenford, Wychbury Hill e Droitwich en Worcestershire.

Historia
--------

O territorio dos *Hwicce* debeu de corresponder ao da antiga *civitas* romana dos *Dobunni*. A zona parece permanecer amplamente britana durante o primeiro século despois do fin da Britania romana, pero os enterramentos e topónimos pagáns na zona nororiental suxiren un crecente fluxo anglo desde o Avon e poida que outras rutas; pode que recibisen tributo dos líderes britanos.

Segundo a *Crónica Anglosaxoa*, en 577 tivo lugar unha batalla en Dyrham na que os *Gewisse* (saxóns occidentais) dirixidos por Ceawlin mataron a tres reis britanos e capturaron Gloucester, Cirencester e Bath. A ocupación saxoa da zona non durou moito e concluíu posibelmente en 584, data da batalla de Fethanleag, segundo a *Crónica*, na que Cutha morreu e Ceawlin regresou enfadado á súa casa, e con seguridade en 603 cando, segundo Beda, San Agostiño asistiu a unha reunión de bispos galeses "no Carballo de San Agostíño, na fronteira entre os *Hwicce* e os Saxóns occidentais".

Os anglos reforzaron a súa influencia na zona en 628 cando, segundo a *Crónica*, os Saxóns Occidentais se enfrontaron con Penda de Mercia en Cirencester e despois chegaron a acordos. Evidentemente, Penda vencera, pero posibelmente negociou acordos cos líderes locais, xa que o territorio ocupado non pasou a formar parte de Mercia, senón que se converteu en aliado ou vasalo de *Hwicce*.

O territorio dos *Hwicce* incluía varios grupos tribais diferenciados, como os *Husmerae*, os *Stoppingas* e os *Weorgoran*.

Posibelmente, os primeiros reis foron dous irmáns, Eanhere e Eanfrith. Beda sinala que a raíña Eafe "fora bautizada no seu propio país, o reino dos *Hwicce*. Era filla de Eanfrith, irmán de Eanhere, ambos os dous eran cristiáns, como o era o seu pobo". De aquí deducimos que Eanfrith e Eanhere eran de familia real e que o seu era un reino cristián.

É máis probábel que os *Hwicce* fosen convertidos ao cristianismo por misioneiros celtas que pola Misión gregoriana enviada por Gregorio I, xa que Beda estaba ben informada desta última e non menciona en ningún momento a evanxelización dos *Hwicce*. Aínda que a toponimia nos mostra un importante asentamento anglosaxón, a limitada expansión de enterramentos pagáns, así como dous nomes de lugares con *eccles* que identifican sen dúbida as igrexas romano-britanas, suxiren que o Cristianismo sobreviviu ao influxo anglosaxón. Hai tamén posíbeis enterramentos cristiáns baixo a catedral de Worcester e a igrexa de Santa María de Lode en Gloucester. Isto parece indicar que os visitantes anglosaxóns foron asimilados pola igrexa existente. A dinastía gobernante dos *Hwicce* foron posibelmente figuras clave neste proceso. Quizais naceron de matrimonios mixtos entre as principais familias anglas e britanas.

Por unha complexa cadea de razoamentos, podemos deducir que Eanhere contraeu matrimonio con Osthryth, filla de Oswiu de Northumbria, coa que tivo fillos chamados Osric, Oswald e Oshere. Osthryth é lembrada por ser a esposa de Aethelred de Mercia. Un matrimonio anterior con Eanhere axudaría a explicar por que Osric e Oswald son descritos como *nepotes* — habitualmente "sobriños" pero aquí posibelmente co significado de "fillastros" de Aethelred.

Osric estaba ansioso por conseguir un bispo propio para os *Hwicce*, pero Oshere conseguiu a creación da catedral de Worcester en 679-680. Presumiblemente, Osric morrera naquela época. Tatfrid de Whitby foi nomeado primeiro bispo dos *Hwicce* pero faleceu antes da súa ordenación, e foi substituído por Bosel. Un cronista de Worcester do século XII comenta que a cidade foi elixida como sede episcopal porque era a capital dos *Hwicce*.

Oshere foi sucedido polos seus fillos Æthelheard, Æthelweard e Æthelric. A comezos do reinado de Offa, atopámonos o reino gobernado por tres irmáns chamados Eanberht, Uhtred e Aldred, os dous últimos dos cales vivirían até o 780. Á súa morte, o título de rei parece ser abandonado. O seu sucesor Æthelmund, que morreu nunha campaña contra Wessex en 802 aparece descrito unicamente como conde.

O territorio permaneceu en mans de Mercia até a caída do reino. Xunto co resto da Inglaterra merciana, someteuse a Alfredo o Grande entre 877 e 883, durante o goberno do conde Aethelred de Mercia, posibelmente orixinario de *Hwicce*.

Reis de *Hwicce*
----------------

Non se conserva ningunha lista contemporánea de reis, así que a seguinte lista foi compilada por historiadores a partir de varias fontes. Algúns reis parecen gobernar de forma conxunta en parte ou durante todo o seu reinado. Isto dá lugar a certa redundancia nas datas.

| Nome | Data | Notas |
| --- | --- | --- |
| 628 | O reino é conquistado por Penda de Mercia. |
| Eanhere | mediados do século VII |
| Eanfrith | mediados do século VII | Irmán de Eanhere. |
| Osric | activo na década de 670 | Enterrado na catedral de Gloucester. |
| Oshere | activo na década de 690 | Irmán de Osric. Morreu antes de 716. |
| Æthelheard | activo en 709 | Fillo de Oshere. Emitiu diplomas con Æthelweard. |
| Æthelweard | activo en 709 | Fillo de Oshere. |
| Æthelric | activo en 736 | Fillo de Oshere. |
| Eanberht | activo na década de 750 | Sen rexistros despois de 759. |
| Uhtred | activo entre 750-779 |
| Ealdred | activo entre 750-778 |
| Década de 780 | Asimilación dos Hwicce por Mercia. |

Ealdormen dos *Hwicce*
----------------------

*Véxase tamén**:* Ealdorman.

| Nome | Data | Notas |
| --- | --- | --- |
| Æthelmund | c. 796-802 | Falecido en batalla en 802. |
| ?Æthelric | fl. 804 | Fillo de Æthelmund. No seu testamento de 804 pide ser enterrado en Deerhurst. |
| Leofwine | d.c.1023 | Pai de Leofric, conde de Mercia |
| Odda de Deerhurst | m.1056 | Construíu a capela de Odda en Deerhurst pola alma do seu irmánÆlfric. Foi enterrado en Pershore. A área da súa xurisdición posiblemente non incluía Hwicce. |

Notas
-----

1. ↑  Della Hooke, *The Kingdom of the Hwicce* (1985), pp.12-13
2. ↑  Stephen Yeates, *The Tribe of Witches* (2008), pp.1-8
3. ↑  J. Insley, "Hwicce" in: Hoops (ed.) Reallexikon der germanischen Altertumskunde, vol. 15, Walter de Gruyter, 2000, ISBN 978-3-11-016649-1, p. 295.
4. ↑  William Henry Duignan, *Notes on Staffordshire place names*, 1902.
5. ↑  A. H. Smith, 'The Hwicce', in Medieval and Linguistic Studies in Honour of F. P. Magoun (1965), 56-65.
6. ↑  Eilert Ekwall, *The Concise Oxford Dictionary of English Place-Names* (Oxford Clarendon Press, reprinted 1991)[*cómpre nº de páxina*]
7. ↑  Stephen J. Yeates, *The Tribe of Witches: The religion of the Dobunni and Hwicce*, Oxbow Books (2008). Stephen Yeates, *A Dreaming for the Witches* (2009).[*Verificar credibilidade*]
8. ↑  J. Manco, Dobunni to Hwicce, *Bath History*, vol. 7 (1998).
9. ↑  D.Hooke, *The Anglo-Saxon Landscape: The Kingdom of the Hwicce* (Manchester, 1985), pp.8–10; Sims-Williams, 'St Wilfred and two charters dated AD 676 and 680', *Journal of Ecclesiastical History*, Vol. 39, part 2 (1988), p.169.
10. ↑  N.Higham, *The English Conquest: Gildas and Britain in the fifth century* (Manchester, 1994), chaps. 2, 5.
11. ↑  David P. Kirby, *The earliest English Kings* (Routledge, 1990, 2000)
12. ↑  Bede, *The Ecclesiastical History of the English People* ed. J.McClure and R.Collins (Oxford, 1994), p.193.
13. ↑  J. Manco, Saxon Bath: The Legacy of Rome and the Saxon Rebirth, *Bath History*, vol. 7 (1998).
14. ↑  C. Thomas, *Christianity in Roman Britain to AD 500* (1981), pp.253–71; Hooke, p.10; C. Heighway, 'Saxon Gloucester' in J. Haslam ed. *Anglo-Saxon Towns in Southern England* (Chichester, 1984), p.375.
15. ↑  John Leland, *Collectanea*, vol. 1, p. 240.
16. ↑  Charter *S 51*, MS Cambridge, Corpus Christi College, 111, pp. 59-60 (s. xii2)S51
17. ↑  Bede, *The Eccesiastical History of the English People*, ed. J. McClure and R. Collins (1994), p. 212; *Chronicle of John of Worcester* ed. and trans. R.R. Darlington, J. Bray and P. McGurk (Oxford 1995), 136–8.
18. ↑  "The Chronicle of Florence of Worcester" in *The Church Historians of England* ed. and trans. J. Stevenson, vol. 2, p.379.
19. ↑  *The Blackwell Encyclopedia of Anglo-Saxon England*, ed. M. Lapidge (Blackwell 1999), 507.
20. ↑  *Crónica anglosajona*.
21. ↑  Inscrición da capela: "Conde Odda construíu esta Sala Real e dedicouna en honor da Sagrada Trindade polo alma do seu irmán Aelfric, que deixou o seu corpo neste lugar. O bispo Ealdred consagrouno o segundo dos idus de Abril no décimo cuarto ano do reino de Eduardo, rei dos ingleses."
22. ↑  *Victoria County History of Worcestershire*, Vol.2, p.128.
23. ↑  See Earl Odda

| * v
* c
* e
Reinos e dubdivisións da Inglaterra anglosaxoa |
| --- |
| Reinos | 
* Anglia Oriental
* Essex
* Kent
* Mercia
* Northumbria
	+ Bernicia
	+ Deira
* Sussex
* Wessex

 |
| Reinos menores | 
* Wiht
* Meonwara
* Surrey
* Lindsey
* Hwicce
* Magonsæte
* Pencersæte
* Pecsæte
* Wreocensæte
* Tomsæte
* Haestingas
* Gyrwas
* Southumbria

 |
| Tribos e feudosanglosaxóns menores | 
* Ælfingas
* Æbbingas
* Godhelmingas
* Arosæte
* Beormingas
* Bilsæte
* Brahhingas
* Duddensæte
* Cilternsæte
* Eorlingas
* Husmerae
* Gaini
* Sunningas
* Brycgstowl
* Banesbyrig
* Lindisfaras
* Woccingas
* Nox-gaga and Oht-gaga
* Saxons Medios
* Anglos Medios
* Mercianos Setentrionais
* Duddaæte
* Gyrwas
* Tetingas
* Basingas
* Snotingas
* Spaldingas
* Stoppingas
* Sweordora
* Tewingas
* Westerne
* Elmetsæte
* Gewisse
* Rēadingas
* Weorgoran
* Sumorsaete
* Waeclingas
* Haueringas

 |

|  |  |
| --- | --- |
| Control de autoridades | 
* Wd: Q733799
* WorldCat
* VIAF: 236446525
* EBID: ID
* GND: 4240166-5

 |